Argentiera (Tàtari)

S'Argentiera est un'apenditzu de Tàtari chi s'agatat in su nord-ovest de sa Sardigna.

Est 43 km a tesu de Tàtari e 34 km de S'Alighera.

 Istòria 
Finas a is annos sessanta ddoe funtzionaiat una miniera pro bogare prumu e zingu e ferru cun sa parte manna de is istruturas fatas de linna. Sa faina estrativa est acabbada in su 1963. In die de su 2021, sa biddighedda est agiumai in abbandonu.

 Monumentos e logos de interessu 
Su situ est de importu comunitàriu e me is annos sunt istados finantziados progetos vàrios de recùperu. Su logu est fintzas cunsideradu unu destinu pro is fainas naturalìsticas, comente a su trekking. S'Argentiera faghet parte de su Parcu geomineràriu istòricu e ambientale de sa Sardigna. 

In su 2015 s'amministratzione comunale de Sassari at recuperadu sa laveria, su Palatzu Podestà e sa Crèsia de Santa Bàrbara.

Su campusantu s'agatat a oru de su caminu intrende in su burgu, in antis a sa marina de Portu Palmas. Ddoe ant interradu is mineris e is famìlias issoro e est ancora impreadu pro is pagos abitantes de sa fratzione.

Sa Cala de s'Argentiera est sa marina de sa biddighedda. S'arena est grussa e murra e sa miniera, chi dda impreaiat comente logu de iscàrrigu, dda partzit in tres.

 Cultura 
In sa fine de su mese de trìulas, in sa pratzighedda de su burgu s'acumprit unu fèstival literàriu. In su 2014 ant pigadu parte, intre is àteros, s'atora Geppi Cucciari, s'autore e regista Pif e de presidente de su Senadu de sa Repùblica Italiana Pietro Grasso.

 Tzìnema 
Inoghe ant filmadu is iscenas initziales de sa pellìcula Boom!, cun protagonistas Elizabeth Taylor e Richard Burton e de Chiedo Asilo, de Marco Ferreri, cun Roberto Benigni.

 Isport 
In s'Argentiera curret fintzas sa proa ispetziale "Sassari-Argentiera" de su Rally de Sardigna.
 Riferimentos 

Categoria:Provìntzia de Tàtari
Categoria:Tàtari